b'\n_START_ARTICLE_\nBrani\xc4\x8devo\n_START_PARAGRAPH_\nBrani\xc4\x8devo (srbsko \xd0\x91\xd1\x80\xd0\xb0\xd0\xbd\xd0\xb8\xd1\x87\xd0\xb5\xd0\xb2\xd0\xbe, Brani\xc4\x8devo) je geografska regija v vzhodni centralni Srbiji, ve\xc4\x8dinoma v Upravnem okro\xc5\xbeju Brani\xc4\x8devo.\n_START_SECTION_\nZgodovina\n_START_PARAGRAPH_\nV 9. stoletju je v regiji \xc5\xbeivelo slovansko (ali srbsko) pleme Brani\xc4\x8devci, po katerih je regija dobila ime. V tem \xc4\x8dasu je ob izlivu Mlave v Donavo obstajalo tudi mesto Brani\xc4\x8devo._NEWLINE_V zgodnjem srednjem veku je Brani\xc4\x8devo postalo del Prvega bolgarskega cesarstva. Bizantinci so po zasedbi Bolgarije na \xc5\xa1ir\xc5\xa1em ozemlju ju\xc5\xbeno od Donave ustanovili Sirmijsko t\xc3\xa9mo, ki je postala predmet sporov med Ogrskim kraljestvom in Bizantinskim vesarstvom in kasneje tudi Drugim bolgarskim cesarstvom. V 13. stoletju so Ogri ustanovili Brani\xc4\x8devsko banovino, kasneje v istem stoletju pa sta se osamosvojila lokalna bolgarska vladarja Darman in Kudelin in samostojno vladala v Brani\xc4\x8devu in Ku\xc4\x8devu. Leta 1291 ju je porazil srbski kralj \xc5\xa0tefan Dragutin, ki je Brani\xc4\x8devo priklju\xc4\x8dil k svoji Sremski dr\xc5\xbeavi. Pod njegovo vladavino je mesto Brani\xc4\x8devo postalo sede\xc5\xbe eparhije (\xc5\xa1kofije) Srbske pravoslavne cerkve._NEWLINE_Regija je kasneje spadala v ve\xc4\x8d zaporednhih srbskih dr\xc5\xbeav, dokler je niso v 15. stoletju osvojili Osmanski Turki. V 14. stoletju je bila v posesti lokalnih vladarjev iz rodbine Rastislai\xc4\x87. Med osmansko zasedbo je bilo Brani\xc4\x8devo del Smederevskega sand\xc5\xbeaka, dokler ni v 19. stoletju spet postalo del srbske dr\xc5\xbeave.'